છેવટે શિન્ડલરે રેકોર્ડના હિસાબો પાછા પોતાના ખિસ્સામાં મૂકી દીધા, અને ઊભો થઈને એ સ્ટર્ન સાથે ઑફિસના સ્વાગતકક્ષમાં આવ્યો. બહાર બેઠેલા ટાઇપિસ્ટ અને ક્લર્કની હાજરીમાં, અજાણ્યા બનીને થોડી વાર બંને ઊભા રહ્યા. ઓસ્કરને આવું કરવું ગમતું હતું. ત્યાં ઊભા-ઊભા ઓસ્કરે ખ્રિસ્તીધર્મના મૂળમાં યહૂદીધર્મ જ હોવાની વાત કરી. આ કારણસર જ બાળપણમાં તેનું કુટુંબ ઝ્વિતાઉમાં રહેતું હતું ત્યારે કેન્ટર કુટુંબ સાથે સંબંધો બાંધવામાં પણ શિન્ડલરને રસ પડ્યો હતો. સ્ટર્ને કોઈ વિદ્વાનની માફક ધીમે-ધીમે લંબાણપૂર્વક ઓસ્કર સાથે વાતો કરી. ધાર્મિક સમાનતાના સામયિકોમાં સ્ટર્નના લેખો પ્રકાશિત થયા હતા. આમ તો ભલે ખોટી રીતે, પરંતુ શિન્ડલર પોતાની જાતને એક દાર્શનિક માનતો હતો! આજે તેને એક ખરેખરા વિદ્વાનનો ભેટો થઈ ગયો હતો! કેટલાક લોકોને સ્ટર્ન પંડિતાઈનો ડોળ કરતો હોય એવું લાગતું. અને એ જ સ્ટર્નને ઓસ્કરના વિચારો બહુ છીછરા લાગતા હતા. સ્ટર્નની નજરે ઓસ્કર ભલે એક મિલનસાર માણસ હોય, પરંતુ વૈચારિક દૃષ્ટિએ તેને એ કોઈ પ્રતિબદ્ધતા વગરનો માણસ લાગતો હતો. જો કે, સ્ટર્ન આ બાબતે કોઈને ફરિયાદ કરવા જઈ શકવાનો ન હતો. બંને વચ્ચે, સાવ અસંભવ લાગે એવી મજબૂત આત્મિયતા બંધાઈ ચૂકી હતી. ઓસ્કરના પિતાએ અગાઉના રાજ્યકર્તાઓના દાખલા આપીને, હિટલર શા માટે સફળ નહીં થાય તેના કારણોની વાત તેને કરી હતી. ઓસ્કર સાથેની નવી-નવી દોસ્તીને કારણે, પોતાને સભાનતાપૂર્વક રોકી શકે એ પહેલાં જ સ્ટર્નના મોંમાંથી પણ આજે કંઈક એવી જ વાત નીકળી ગઈ! સ્ટર્નના મોઢે હિટલર નિષ્ફળ જશે એવી વાત સાંભળીને ઓફિસમાં કામ કરી રહેલા અન્ય યહૂદીઓ મોં નીચું કરીને પોતપોતાના કામમાં પડી જવાનો દેખાવ કરવા લાગ્યા. પરંતુ શિન્ડલર પર એની કોઈ જ અસર થઈ નહીં.